Il-Prim Ministru Joseph Muscat qal li l-Gvern jinsab f’kuntatt mal-Kummissjoni Ewropea dwar l-iskema ta’ ċittadinanza. Waqt li kien qed iwieġeb mistoqsijiet tal-ġurnalisti, il-Prim Ministru qal li mhux se jantiċipa x’jista’ jiġri mill-iskema ta’ ċittadinanza, f’każ li l-Kummissjoni Ewropea tieħu azzjoni kontra Malta. Il-Prim Ministru Muscat sostna li l-Kummisjoni Ewropea m’għandix bażi legali biex taġixxi kontra Malta. Madankollu, qal li l-Gvern għandu r-rieda li jisma’ u se jwieġeb għall-mistoqsijiet li qed tagħmel il-Kummissjoni Ewropea. Il-Prim Ministru qal li l-Gvern għandu l-appoġġ tal-poplu biex imexxi ‘l quddiem bil-programm. Tenna li jittama li jintlaħaq ftehim mal-Kummissjoni Ewropea dwar il-programm, fid-dawl li pajjiżi oħra għandhom programmi simili. Dawn huma l-kummenti li l-Prim Ministru Joseph Muscat ta dalgħodu.